Ongeluk eis Mundolene Vosloo se broer | Maroela Media
Marnuwico Vosloo is blykbaar op slag dood. Foto: Facebook
Twee jaar nadat die tiener Mundolene Vosloo in Mauritius dood is, het haar broer Marnuwico Vosloo (14) in 'n ongeluk met sy veldfiets gesterf toe hy blykbaar op Margate in 'n boom vasgejaag het.
Luidens berigte was Vosloo saam met sy au pair toe die ongeluk gebeur het. Marnuwico is die seun van Marietjie Vosloo. Sy pa, Mike, wat oorsee werk, was blykbaar juis op pad terug na Suid-Afrika.
Mundolene Vosloo (17) is in Oktober 2016 in die Hotel Riu Creole in Le Morne dood. Sy was saam met haar pa, stiefma Marietjie en twee broers met vakansie.
Sy het die aand inmekaargesak en 'n dokter by die hotel het haar ondersoek voordat sy dood verklaar is. Die polisie was kort hierna op die toneel en dit het glo aan die lig gekom dat Mundolene en haar stiefma in 'n rusie betrokke was. Vosloo het haar na bewering geslaan en sy is in hegtenis geneem.
In April vanjaar is Marietjie Vosloo vrygelaat ná 'n jaar en 'n half in 'n gevangenis in Mauritius.
Landdros Navina Parsuramen het Vosloo op 2 April tot 15 maande tronkstraf gevonnis. Vosloo is egter oomblikke ná die vonnisoplegging vrygelaat aangesien sy reeds 532 dae in die tronk deurgebring het.
Die nuuswebwerf lexpress.mu berig dié vonnis het as 'n verligting vir Vosloo en haar regspan gekom aangesien sy tot 60 jaar in die tronk sou kon deurbring.
Dié vonnis kom nadat Parsuramen Vosloo op 28 Maart skuldig bevind het aan aanranding. Parsuramen het in sy uitspraak gesê hy is nié oortuig dat Vosloo skuldig is aan 'n ernstiger aanklag van aanranding met die doel om te moor nie.
Hy het gesê hoewel dit volgens die nadoodse ondersoek duidelik is dat Mundolene wel geslaan is, is daar nie bewyse dat Vosloo besef het dat Mundolene sou sterf of dat sy die bedoeling gehad het om haar te vermoor nie.
Klik hier om Maroela Media se beriggewing oor Mundolene Vosloo en dood en haar stiefma se verhoor te lees.